CELEX: 
Language: ro
Date: 2020-01-20 00:00:00
Title: REGULAMENTUL DELEGAT (UE) …/… AL COMISIEI privind baza de date europeană pentru identificarea navelor

COMISIA
                EUROPEANĂ

                                       Bruxelles, 20.1.2020
                                       C(2020) 255 final

     REGULAMENTUL DELEGAT (UE) …/… AL COMISIEI

                            din 20.1.2020

     privind baza de date europeană pentru identificarea navelor

RO                                                                 RO
 ---pagebreak---                                          EXPUNERE DE MOTIVE

     1.       CONTEXTUL ACTULUI DELEGAT
     Navele de navigație interioară care își desfășoară activitatea pe căile navigabile interioare
     europene trebuie să îndeplinească diferite cerințe legate de dispozițiile privind siguranța,
     administrarea și echipajul.
     Pentru a se asigura exploatarea în condiții de siguranță, o navă trebuie să obțină un certificat
     de navigație interioară eliberat în conformitate cu Directiva (UE) 2016/16291 de o autoritate
     competentă. În certificat sunt înscrise date de identificare a navei (numele navei, tipul navei,
     dimensiunile navei etc.). Una dintre cele mai importante date pentru navă este numărul
     european de identificare a navei (ENI) unic. Unei nave îi poate fi atribuit un singur ENI. ENI
     este emis o singură dată și rămâne neschimbat pe întreaga durată de viață a navei.
     Baza de date europeană pentru identificarea navelor (EHDB) este o bază de date menținută de
     Comisia Europeană, în care sunt colectate datele navelor care navighează pe căile navigabile
     interioare europene. EHDB este folosită pentru a verifica istoricul cererilor pendinte de
     eliberare a certificatelor și informațiile privind certificatele deja eliberate pentru navă. EHDB
     este folosită pentru a sprijini funcționarea corespunzătoare a serviciilor de informații fluviale
     (RIS) în conformitate cu Directiva 2005/44/CE2.
     Directiva (UE) 2016/1629 definește dispozițiile generale privind EHDB, de exemplu faptul că
     statele membre trebuie să introducă datele de identificare și de descriere a navelor (fără a
     specifica ce date anume).
     Pentru a se preciza mai în detaliu dispozițiile privind EHDB, Comisia Europeană deține
     competența de a adopta un act delegat care să definească detaliile referitoare la baza de date
     (de exemplu, lista datelor de identificare și de descriere a navelor).
     EHDB a fost înființată în 2009, în cadrul proiectului PLATINA (Platforma pentru
     implementarea NAIADES3) și a fost exploatată de un contractant în numele Comisiei
     Europene. Proiectul a oferit un serviciu pilot pentru certificarea națională a navelor și pentru
     RIS, prin conectarea acestora și prin permiterea schimbului de informații.
     Directiva 2013/49/UE a Comisiei4 de modificare a anexei II la Directiva 2006/87/CE a
     Parlamentului European și a Consiliului de stabilire a cerințelor tehnice pentru navele de
     navigație interioară a instituit primele dispoziții juridice privind EHDB, prin impunerea
     obligației ca statele membre să introducă în baza de date datele de identificare a navei.

     1
            Directiva (UE) 2016/1629 a Parlamentului European și a Consiliului din 14 septembrie 2016 de
            stabilire a cerințelor tehnice pentru navele de navigație interioară, de modificare a Directivei
            2009/100/CE și de abrogare a Directivei 2006/87/CE; JO L 252, 16.9.2016, p. 118-176.
     2
            Directiva 2005/44/CE a Parlamentului European și a Consiliului din 7 septembrie 2005 privind
            serviciile de informații fluviale (RIS) armonizate pe căile navigabile interioare de pe teritoriul
            Comunității; JO L 255, 30.9.2005, p. 152-159.
     3
            Comunicare a Comisiei intitulată „First progress Report on the implementation of the NAIADES
            Action Programme for the promotion of inland waterway transport” („Primul raport intermediar privind
            implementarea programului de acțiune NAIADES pentru promovarea transportului pe căi navigabile
            interioare”) /* COM/2007/0770 final */.
     4
            Directiva 2013/49/UE a Comisiei din 11 octombrie 2013 de modificare a anexei II la Directiva
            2006/87/CE a Parlamentului European și a Consiliului de stabilire a cerințelor tehnice pentru navele de
            navigație interioară; JO L 272, 12.10.2013, p. 41-43.

RO                                                        1                                                           RO
 ---pagebreak---      Începând de la 15 martie 2016, EHDB a fost migrată către centrele informatice ale Comisiei
     Europene din Luxemburg. Se asigură respectarea de către Comisia Europeană a obligațiilor
     privind protecția datelor, stabilite în Regulamentul (UE) 2018/17255.
     Regulamentul delegat propus prevede baza pentru ajustarea EHDB existente la dispozițiile
     stabilite în Directiva (UE) 2016/1629.
     Prezentul regulament delegat este conform cu articolul 19 alineatul (7) din Directiva
     (UE) 2016/1629, care conferă Comisiei competența de a adopta acte delegate care să
     precizeze mai în detaliu datele ce trebuie introduse în EHDB, tipul de acces permis și
     instrucțiunile privind utilizarea și funcționarea bazei de date.

     2.       CONSULTĂRI PREALABILE ADOPTĂRII ACTULUI
     În conformitate cu articolul 32 din Directiva (UE) 2016/1629, înainte de adoptarea unui act
     delegat Comisia trebuie să consulte experții desemnați de fiecare stat membru în conformitate
     cu principiile prevăzute în Acordul interinstituțional din 13 aprilie 2016 privind o mai bună
     legiferare.
     Conținutul EHDB a fost discutat în cadrul unei reuniuni ad-hoc a CESNI6 din data de
     28 noiembrie 2017. Cu ocazia acestei reuniuni, statele membre au definit lista datelor
     necesare privind navele, care trebuie colectate în cadrul EHDB.
     La 24 mai 2018, proiectul de act delegat a fost prezentat în cadrul reuniunii grupului de
     experți al Comisiei pentru cerințe tehnice privind navele de navigație interioară. Grupul de
     experți și-a exprimat sprijinul pentru proiectul de act delegat elaborat de Comisie. De
     asemenea, experții au furnizat comentarii și observații pe marginea proiectului de act delegat.
     Toate observațiile au fost incluse în proiectul de act delegat.
     În plus, în perioada 26 august-23 septembrie 2019 au fost colectate comentarii ale părților
     interesate cu privire la proiectul de regulament delegat, în contextul mecanismului de
     feedback privind o mai bună legiferare. S-au primit în total cinci contribuții. Un comentariu a
     fost primit din partea unui cetățean, iar patru din partea membrilor grupului de experți al
     Comisiei pentru cerințe tehnice privind navele de navigație interioară, care a fost consultat din
     nou în paralel cu consultarea publică online. Comentariile primite, în special solicitările de
     clarificare, au fost integrate, ori de câte ori a fost posibil, în proiectul final.

     3.       ELEMENTE JURIDICE ALE ACTULUI DELEGAT
     În conformitate cu articolul 19 alineatul (7) din Directiva (UE) 2016/1629, actul delegat
     precizează datele ce trebuie introduse în baza de date de către statele membre, tipurile de
     acces permise, ținând seama de categoriile de destinatari ai datelor și de scopurile în care sunt
     prelucrate aceste date, precum și instrucțiunile privind utilizarea și funcționarea bazei de date.
     Datele pot fi prelucrate numai de către autoritățile competente ale statelor membre, ale
     părților contractante la Convenția revizuită privind navigația pe Rin și ale țărilor terțe cărora li

     5
            Regulamentul (UE) 2018/1725 al Parlamentului European și al Consiliului din 23 octombrie 2018
            privind protecția persoanelor fizice în ceea ce privește prelucrarea datelor cu caracter personal de către
            instituțiile, organele, oficiile și agențiile Uniunii și privind libera circulație a acestor date; JO L 295,
            21.11.2018, p. 39-98.
     6
            CESNI - Comitetul european pentru elaborarea de standarde privind navigația interioară, acționând sub
            auspiciile Comisiei Centrale pentru Navigația pe Rin (CCNR) și deschis experților din toate statele
            membre, este responsabil pentru elaborarea standardelor tehnice în domeniul navigației interioare, la
            care trebuie să facă trimitere Uniunea.

RO                                                          2                                                              RO
 ---pagebreak---      se încredințează sarcinile legate de aplicarea Directivei (UE) 2016/1629 și a
     Directivei 2005/44/CE. Aceste autorități competente au acces integral la EHDB.
     Dispozițiile actului delegat prevăd, de asemenea, un acces limitat la EHDB (acces numai
     pentru citire) pentru autoritățile naționale responsabile cu gestionarea traficului pe căile
     navigabile și a infrastructurii aferente, cu menținerea sau aplicarea siguranței navigației și cu
     colectarea de date statistice.
     Pentru a avea acces la EHDB, va fi necesară crearea unui cont prin intermediul bazei de date.
     Contul va fi validat de un singur punct de contact pentru EHDB desemnat în fiecare stat
     membru, precum și în părțile contractante la Convenția revizuită privind navigația pe Rin.
     Actul delegat este compus dintr-un text principal (7 articole) și din anexe.
     Articolul 1 definește obiectul și domeniul de aplicare al actului delegat.
     Articolul 2 face trimitere la anexa 1, care furnizează lista datelor de identificare a unei
     ambarcațiuni ce trebuie transmise către EHDB (explicații mai detaliate în partea referitoare la
     anexa 1).
     Articolul 3 prevede dispoziții legate de accesul la EHDB și de prelucrarea datelor. Acest
     articol definește autoritățile competente responsabile cu accesarea EHDB și cu prelucrarea
     datelor în EHDB.
     Articolul 4 definește dispozițiile privind accesul numai pentru citire la baza de date și
     obligația autorităților competente în acest domeniu.
     Articolul 5 stabilește puncte unice de contact pentru EHDB. Punctul unic de contact servește
     drept punct de legătură pentru Comisie și pentru alte state membre și facilitează validarea
     accesului la EHDB.
     Anexa 1 enumeră toate datele relevante referitoare la nave care trebuie transmise de către
     autoritățile competente și furnizează lista datelor opționale privind navele. Pentru a se asigura
     consecvența dintre Directiva (UE) 2016/1629 și anumite regulamente ale Comisiei Centrale
     pentru Navigația pe Rin, a fost inclusă lista datelor privind navele, care trebuie transmise către
     EHDB, cu trimitere la anexa 2 la standardul ES-TRIN (lista setului minim de date pentru
     identificarea unei nave).
     Anexa 2 definește profilurile de utilizator și drepturile de acces - furnizează lista organismelor
     și a drepturilor de acces ale acestora la setul minim de date pentru identificarea unei nave din
     EHDB.
     Anexa 3 conține dispoziții privind accesul integral la date și prelucrarea datelor din EHDB.
     Anexa 4 conține dispoziții privind accesul numai pentru citire la EHDB.
     Anexa 5 conține descrierea funcționalităților EHDB.

RO                                                   3                                                    RO
 ---pagebreak---                       REGULAMENTUL DELEGAT (UE) …/… AL COMISIEI

                                               din 20.1.2020

                     privind baza de date europeană pentru identificarea navelor

     COMISIA EUROPEANĂ,
     având în vedere Tratatul privind funcționarea Uniunii Europene,
     având în vedere Directiva (UE) 2016/1629 a Parlamentului European și a Consiliului din
     14 septembrie 2016 de stabilire a cerințelor tehnice pentru navele de navigație interioară, de
     modificare a Directivei 2009/100/CE și de abrogare a Directivei 2006/87/CE7, în special
     articolul 19 alineatul (7),
     întrucât:
     (1)    Pentru a se asigura aplicarea fără probleme a Directivei (UE) 2016/1629, trebuie
            acordat acces integral autorităților competente ale statelor membre, ale părților
            contractante la Convenția revizuită privind navigația pe Rin și ale țărilor terțe cărora li
            se încredințează sarcinile legate de aplicarea Directivelor (UE) 2016/1629 și
            2005/44/CE.
     (2)    Accesul integral permite statelor membre să coopereze atât între ele, cât și cu țări terțe
            și să își coordoneze activitatea cu privire la prelucrarea datelor referitoare la
            ambarcațiuni introduse în EHDB.
     (3)    Trebuie acordat acces numai pentru citire la EHDB altor autorități, în vederea
            executării de măsuri administrative pentru asigurarea gestionării traficului pe căile
            navigabile și a infrastructurii aferente, pentru menținerea sau aplicarea siguranței
            navigației și pentru colectarea de date statistice.
     (4)    Pentru a se asigura buna funcționare a EHDB și pentru a se facilita verificarea
            cererilor de acces la EHDB, statele membre, părțile contractante la Convenția revizuită
            privind navigația pe Rin și țările terțe relevante trebuie să desemneze un punct de
            contact unic.
     (5)    Este oportun să se stabilească pașii pe care trebuie să îi urmeze statele membre atunci
            când oferă acces numai pentru citire la EHDB, pentru a se asigura securitatea datelor și
            buna funcționare a EHDB.
     (6)    Sunt necesare date de înaltă calitate, comparabile, actualizate, fiabile și armonizate
            privind ambarcațiunile de navigație interioară, pentru a se facilita verificarea datelor
            actuale și anterioare ale ambarcațiunilor și a informațiilor legate de certificatele
            eliberate și de noile cereri de certificate. În consecință, trebuie stabilită o listă detaliată
            a datelor referitoare la ambarcațiuni.
     (7)    Specificațiile trebuie să rămână neutre din punct de vedere tehnologic și deschise
            tehnologiilor inovatoare și trebuie să se aplice principiul înregistrării unice și cel al
            interoperabilității implicite. Trebuie să se țină seama în mod corespunzător de

     7
             JO L 252, 16.9.2016, p. 118.

RO                                                    4                                                       RO
 ---pagebreak---               principiile și de recomandările stabilite în Planul de acțiune al UE privind guvernarea
              electronică 2016-20208 și în Cadrul european de interoperabilitate9.
     (8)      Ori de câte ori măsurile prevăzute în prezentul regulament implică prelucrarea de date
              cu caracter personal, această prelucrare trebuie efectuată în conformitate cu legislația
              Uniunii privind protecția datelor cu caracter personal, în special cu Regulamentul
              (UE) 2018/172510, în ceea ce privește prelucrarea de către Comisia Europeană, și cu
              Regulamentul (UE) 2016/679 al Parlamentului European și al Consiliului11, în ceea ce
              privește prelucrarea de către autoritățile competente ale statelor membre.
     (9)      Autoritatea Europeană pentru Protecția Datelor a fost consultată în conformitate cu
              articolul 42 din Regulamentul (UE) 2018/1725,
     ADOPTĂ PREZENTUL REGULAMENT:

                                                         Articolul 1
                                            Obiect și domeniu de aplicare
     Prezentul regulament stabilește norme privind colectarea, prelucrarea și accesarea datelor
     păstrate în baza de date europeană pentru identificarea navelor menționată la articolul 19 din
     Directiva (UE) 2016/1629, precum și tipurile de acces permise și instrucțiunile privind
     utilizarea și funcționarea bazei de date.

                                                         Articolul 2
                                                   Colectarea datelor
     Statele membre introduc în EHDB datele de identificare a unei ambarcațiuni, menționate în
     anexa 1 la prezentul regulament.

                                                         Articolul 3
                                Acces integral și prelucrarea datelor din EHDB
     (1) Datele sunt accesate și prelucrate de autoritățile competente ale statelor membre, ale
     părților contractante la Convenția revizuită privind navigația pe Rin și ale țărilor terțe cărora li
     se încredințează sarcinile legate de aplicarea Directivelor (UE) 2016/1629 și 2005/44/CE,
     pentru a sprijini punerea în aplicare a unor măsuri administrative de menținere a siguranței și
     a facilitării navigației și pentru a asigura aplicarea Directivei 2016/1629/UE.

     8
        Planul de acțiune al UE privind guvernarea electronică 2016-2020. Accelerarea transformării digitale a
        guvernării - Comunicare a Comisiei către Parlamentul European, Consiliu, Comitetul Economic și Social
        European și Comitetul Regiunilor (COM/2016/0179 final).
     9
        Cadrul european de interoperabilitate – Strategie de implementare, Comunicare a Comisiei către Parlamentul
        European, Consiliu, Comitetul Economic și Social European și Comitetul Regiunilor [COM(2017)134].
     10
        Regulamentul (UE) 2018/1725 al Parlamentului European și al Consiliului din 23 octombrie 2018 privind
        protecția persoanelor fizice în ceea ce privește prelucrarea datelor cu caracter personal de către instituțiile,
        organele, oficiile și agențiile Uniunii și privind libera circulație a acestor date și de abrogare a Regulamentului
        (CE) nr. 45/2001 și a Deciziei nr. 1247/2002/CE.
     11
        Regulamentul (UE) 2016/679 al Parlamentului European și al Consiliului din 27 aprilie 2016 privind protecția
        persoanelor fizice în ceea ce privește prelucrarea datelor cu caracter personal și privind libera circulație a
        acestor date și de abrogare a Directivei 95/46/CE (Regulamentul general privind protecția datelor) (JO L 119,
        4.5.2016, p. 1).

RO                                                             5                                                              RO
 ---pagebreak---      (2) Fiecare stat membru, parte contractantă la Convenția revizuită privind navigația pe Rin și
     țară terță menționat(ă) la alineatul (1) notifică Comisiei denumirile și adresele autorităților
     competente menționate la alineatul (1).
     (3) Statele membre asigură consecvența dintre datele păstrate în registrele menționate la
     articolul 17 din Directiva (UE) 2016/1629 și datele introduse în EHDB.
     (4) Accesul integral la EHDB se acordă în conformitate cu anexa 3 la prezentul regulament.

                                                Articolul 4
                                  Acces numai pentru citire la EHDB
     (1) În vederea executării unor măsuri administrative pentru a asigura gestionarea traficului pe
     căile navigabile și a infrastructurii aferente, pentru a menține sau a aplica siguranța navigației
     și pentru a colecta date statistice, poate fi acordat acces numai pentru citire la EHDB altor
     autorități decât cele menționate la articolul 3 ale statelor membre, ale părților contractante la
     Convenția revizuită privind navigația pe Rin și ale țărilor terțe menționate la articolul 3
     alineatul (1) din prezentul regulament.
     (2) Fiecare stat membru, parte contractantă la Convenția revizuită privind navigația pe Rin
     sau țară terță notifică Comisiei denumirile și adresele organismelor menționate la
     alineatul (1), indicând profilurile de utilizator ale acestora în conformitate cu anexa 2 la
     prezentul regulament.
     (3) Accesul numai pentru citire la EHDB se acordă în conformitate cu anexa 4 la prezentul
     regulament.
                                                   Articolul 5
                                  Punct de contact unic pentru EHDB
     (1) Fiecare stat membru, parte contractantă la Convenția revizuită privind navigația pe Rin și
     țară terță menționat(ă) la articolul 3 alineatul (1) desemnează un punct de contact unic pentru
     Comisie și pentru alte state membre, în vederea facilitării schimbului de informații legate de
     validarea accesului în conformitate cu articolele 3 și 4. Notificările în conformitate cu
     articolul 3 alineatul (2) și cu articolul 4 alineatul (2) se efectuează prin înregistrarea
     informațiilor relevante în EHDB.
     (2) Punctul de contact unic este ales din rândul autorităților competente menționate la
     articolul 3 alineatul (1) din prezentul regulament.
     (3) Fiecare stat membru, parte contractantă la Convenția revizuită privind navigația pe Rin și
     țară terță menționat(ă) la articolul 3 alineatul (1) din prezentul regulament notifică Comisiei
     denumirea și datele de contact ale punctului de contact unic pentru EHDB.

                                                Articolul 6
                                            Intrare în vigoare
     Prezentul regulament intră în vigoare în a douăzecea zi de la data publicării în Jurnalul
     Oficial al Uniunii Europene.

RO                                                   6                                                    RO
 ---pagebreak---      Prezentul regulament este obligatoriu în toate elementele sale și se aplică direct în toate statele
     membre.
     Adoptat la Bruxelles, 20.1.2020

                                                   Pentru Comisie
                                                   Președinta
                                                   Ursula von der LEYEN

RO                                                   7                                                     RO
 ---documentbreak---                 COMISIA
                EUROPEANĂ

                                       Bruxelles, 20.1.2020
                                       C(2020) 255 final

                                       ANNEXES 1 to 5

                              ANEXE

                                 la

          REGULAMENTUL DELEGAT AL COMISIEI

     privind baza de date europeană pentru identificarea navelor

RO                                                                 RO
 ---pagebreak---                                                 ANEXA 1
                       Datele pentru identificarea unei ambarcațiuni
     Lista datelor pentru identificarea unei nave stabilită în anexa 2 la standardul european
     aplicabil de stabilire a cerințelor tehnice pentru navele de navigație interioară este cea
     menționată în anexa II la Directiva (UE) 2016/1629.

                                                ANEXA 2
                               Profiluri de utilizatori și drepturi de acces
     1.1.       Comisia acordă drepturi de acces utilizatorilor individuali care corespund
                profilurilor de utilizatori prevăzute în tabelul 1.
     1.2.       De asemenea, Comisia poate acorda acces la EHDB organizațiilor internaționale
                și autorităților unei țări terțe, în conformitate cu articolul 19 alineatul (5) din
                Directiva (UE) 2016/1629, dacă sunt îndeplinite cerințele prevăzute la articolul
                46 din Regulamentul (UE) 2018/1725. Profilurile de utilizatori sau drepturile lor
                de acces pot fi limitate în urma rezultatului evaluării referitoare la nivelul de
                protecție a datelor cu caracter personal ale persoanelor fizice.

            Profiluri de                      Definiție                        Drepturi de acces
             utilizatori
     Autoritatea         de Autoritate competentă sau organism de             Acces integral
     certificare tehnică    control pentru eliberarea certificatelor de
                            navigație interioară ale Uniunii în
                            conformitate cu articolul 6 din Directiva
                            (UE) 2016/1629
                            sau
                            Organism de control pentru eliberarea
                            certificatului în temeiul articolului 22 din
                            Convenția revizuită privind navigația pe
                            Rin
                            sau
                            Autoritate competentă similară dintr-o țară
                            terță căreia i se încredințează sarcini legate
                            de aplicarea Directivei (UE) 2016/1629
                            sau
                            Autoritate competentă pentru emiterea
                            numărului european unic de identificare a
                            navei în conformitate cu articolul 18 din
                            Directiva (UE) 2016/1629
     Autoritate RIS         Autoritate competentă pentru aplicarea RIS Acces integral (limitat la
                            și pentru schimbul internațional de date în aplicarea Directivei
                            conformitate cu articolul 8 din Directiva 2005/44/CE)
                            2005/44/CE
                            sau
                            Organizație însărcinată sau contractată să
                            opereze sistemul RIS și să furnizeze
                            servicii RIS, astfel cum sunt definite în

RO                                                  2                                                 RO
 ---pagebreak---                               Directiva 2005/44/CE
     Birou de statistică      Birouri naționale sau internaționale            Acces numai pentru
                              însărcinate cu colectarea datelor statistice.   citire, care urmează să
                                                                              fie stabilit în urma
                                                                              rezultatului evaluării
                                                                              referitoare la nivelul de
                                                                              protecție a datelor cu
                                                                              caracter personal ale
                                                                              persoanelor fizice
     Organizații              Utilizatori autorizați din cadrul unor          Acces numai pentru
     internaționale           organizații internaționale                      citire, care urmează să
                                                                              fie stabilit în urma
                                                                              rezultatului evaluării
                                                                              referitoare la nivelul de
                                                                              protecție a datelor cu
                                                                              caracter personal ale
                                                                              persoanelor fizice
     Alte organisme           Toate organismele care asigură gestionarea      Acces numai pentru
                              traficului pe căile navigabile și a             citire
                              infrastructurii aferente, precum și
                              menținerea sau aplicarea siguranței
                              navigației, precum:
                              - autoritate competentă pentru gestionarea
                              traficului
                              - operator de ecluză sau de pod
                              - furnizor de servicii de salvare și de
                              urgență
                              - autorități de aplicare a legii
                              - organism de investigare a accidentelor
     Personalul Comisiei      Utilizatori autorizați                          Furnizorul    soluției
                                  (a) însărcinați cu menținerea EHDB sau      tehnice pentru toate
                                  (b) responsabili cu politicile de           funcțiile;
                                  navigație interioară                        Acces numai pentru
                                                                              citire

                                                 ANEXA 3
                             Acces integral și prelucrarea datelor din EHDB
     1. Validarea accesului integral și a prelucrării datelor din EHDB se efectuează după cum
     urmează:
              (a)     depunerea unei cereri prin intermediul EHDB pentru deschiderea unui cont
                      care să permită accesul integral și prelucrarea datelor;
              (b)     validarea este efectuată de un punct de contact unic pentru EHDB;
              (c)     activarea contului.
     2. Comisia poate dezactiva contul dacă utilizatorul nu îndeplinește cerințele prezentului
     regulament.

RO                                                    3                                                   RO
 ---pagebreak---                                                ANEXA 4
                                 Acces numai pentru citire la EHDB
     1. Validarea accesului numai pentru citire la EHDB se efectuează după cum urmează:
             (a)    depunerea unei cereri prin intermediul EHDB pentru deschiderea unui cont
                    care să permită accesul numai pentru citire la baza de date;
             (b)    validarea este efectuată de un punct de contact unic pentru EHDB;
             (c)    activarea contului.
     2. Comisia poate dezactiva contul dacă utilizatorul nu îndeplinește cerințele prezentului
     regulament.
     3. Autoritățile competente sunt responsabile pentru monitorizarea și verificarea cu regularitate
     a accesului pe care îl acordă autorităților menționate la articolul 4 alineatul (1).
                                               ANEXA 5
                                          Funcții
     Prin intermediul EHDB se asigură următoarele funcții:
     1.      Verificarea numărului european de identificare a navei (ENI) unic din EHDB:
     EHDB permite autorităților competente să verifice, fie pe baza unui ENI, fie pe baza datelor
     de identificare ale unei ambarcațiuni, dacă o ambarcațiune este deja înregistrată în sistem.
     2.      Consultarea datelor privind certificatele ambarcațiunilor:
     EHDB oferă acces la datele privind certificatele ambarcațiunilor [eliberate în conformitate cu
     Directiva (UE) 2016/1629] și la datele de identificare ale ambarcațiunilor puse la dispoziție de
     registrele naționale.
     3.      Consultarea datelor privind cererile de certificate respinse sau pendinte:
     EHDB oferă acces la datele privind starea (respinsă sau pendinte) cererilor de certificate în
     conformitate cu Directiva (UE) 2016/1629.
     4.      Accesul la o copie digitală a certificatelor unei ambarcațiuni:
     EHDB oferă acces la o copie digitală a tuturor certificatelor eliberate de autoritățile
     competente în conformitate cu Directiva (UE) 2016/1629.
     5.      Generarea de statistici:
     EHDB cuprinde funcții pentru furnizarea de date în vederea realizării de către utilizatorii
     autorizați a unor interogări în scopuri statistice.
     6.      Gestionarea accesului utilizatorilor:
     Utilizatorii accesează EHDB prin serviciul de autentificare al Comisiei (EU Login).

RO                                                   4                                                  RO